春日雜興十五首  其五
作者：華鎮
朝代：宋

paragraphs: 緩步出東門，徘徊高城隅。
芳郊曉烟霽，極目眺平湖。
遲日暖潜魚，東風汎菰蒲。
陽和著萬物，動植皆昭蘇。
行樂貴及時，流光易云徂。
五陵少年客，燕趙傾城姝。
憧憧滿金隄，盈盈雜簪裾。
華龍儼上駟，冰雪瑩膚腴。
帷花啟芳筵，藉草羅樽壺。
搴條密相遺，巧笑情有餘。
溱洧宛未妍，桑中良不如。